**FÉNYEK A CSILLAG/OK ALATT**

interaktív imaösvény A TEMPLOMBAN

2013. október 4. IMAÉJJEL

**„MAGA FOG TITEKET FELKÉSZÍTENI, MEGSZILÁRDÍTANI, MEGERŐSÍTENI ÉS MEGALAPOZNI...”**

**1Pét 4,10**

*A templom különleges hely. Ezen az imaéjjelen nézzük és lássuk másként a templomunkat. Istentiszteletünk most ne a szokásos liturgia szerint legyen, hanem találjunk alkalmat a személyes hitbeli növekedésre, másokért való könyörgésre, elmélyült ige-értésre, közösségre Istennel és egymással. A személyes megújulás előkészíti a közösségi megújulást is. A fenti ige értelmében járjuk végig az imaösvényt, s érkezzünk meg a személyes vezetéshez!*

Minden nagy fényforrást kapcsoljunk le, s csak halvány fények világítsanak, (esetleg egy reflektor/lámpás valahol a háttérben egy feliratot, vagy kiemelt szimbólumot). De végig az imaösvényt kis mécsesek mutassák (minden mécses egy befőttesüvegben áll), s a fiataloknak végig lehet járni – egészen más fényben megismerve a templom igazi csendjét, légkörét. Ha még világosban kezdjük, akkor legyen mindenképpen TEMPLOM-KÖRBEJÁRÁS is, míg besötétedik. Fontos, hogy minden állomáson legyenek, akik ott „őrzik” a mécseseket, felolvassák az igét, együtt imádkoznak azokkal, akik megérkeznek, beszélgetnek az érkezőkkel. A végén lehet vacsora, agapé áhítat közösen, élménybeszámoló az ifi-teremben, sok énekkel...

Ha 3-5 órát rászánnak a fiatalok, akkor lehet igazán elmélyülni benne ☺

***1. lehetőség: Zarándok zsoltárok***

A templom körbejárása kezdetnek – kapunként, szép kilátás mellett, ablakmélyedésben, stb. meg megállva a zarándok zsoltárokkal, énekelve, imádkozva, mécsesekkel, lámpásokkal a kézben.

Egyfajta figyelemfelhívás, vállalás, közösségi élmény, személyes megerősítés.

*Fejlámpával, Bibliával felszerelve, egy hordozható mécsessel a kézben kis csapattal mennek a templom körül. Kb. 20 perc alatt megtehető körút. Meg-megállva, felnézve a templomra, körülnézve a téren, a templom környezetében, igazítva a helyi lehetőségekhez - zsoltárolvasás, néhány gondolat, csend és ének, imádságok hangozhatnak el.*

*Első lépésként – a templom tornya alá kell állni, hogy felettünk magasodjon a torony...*

**Igeolvasás: Zsoltárok 121**

*Gondolatok: Nézzünk fel a hatalmas toronyra. Felmutat az égre, Isten felé. A teremtmények közül csak az ember fürkészi az eget, néz felfelé segítséget keresve. S Isten jelenléte, bátorítása nem késik. Őrző kegyelme személyes – életünket kezében tartja. Ígérete valóság: Megőriz az ÚR jártodban, keltedben, mindenkor. Nézzünk fel a toronyra,s gondoljunk arra, aki sokkal hatalmasabb, s aki tud s akar segíteni!*

*Néhány perc csend, majd énekelve a zsoltár első versszakát továbbindul a csoport.*

**Egyik bejáratnál igeolvasás: Zsoltárok 127**

*Gondolatok: Minden Isten kezében van. A város (falu), a templom, a hívők és hitetlenek is. Ő minden ember Atyja. Amit ő megépít, az megmarad. Milyen gyönyörű épületek vannak a főtéren, hány ember mozog itt folyamatosan. Vajon hányan várják tőle biztonságukat, hányan fordulnak hozzá hálaadással? Ezen az estén is valóság számunkra, hogy az ő ajándéka az életünk. Mit kell építenünk ezen az estén?*

*Mindenki egy-egy mondattal imádkozzon a város (falu) békességéért, családjáért, életéért.*

**Újabb helyszínként egy ablak (falmélyedés, kapu) mellett hangzik a következő zsoltár: Zsoltárok 130**

*Gondolatok: Vannak mélységek, ahol mások tartanak meg minket. Szükségünk van mások imádságára, mellénk állására. Szükségünk van a bocsánatra, bátorításra. Ilyen az a „háló”, amely „emberhalásszá” tesz bennünket. Személyes bűneink pedig lazítják a többiek hitének szövedékét is. Személyes bűnvallásunk s a bűnbocsánat elfogadása pedig az élet forrását nyitja meg mások számára is! Így vigyük Isten elé most a szívünket csendben, s tisztázzuk állapotát Isten előtt!*

*Körben állva, de mindenki magában imádkozzon – majd valaki kezdje énekelni a 130.zsoltárt*

*Továbbsétálva a főbejáratig, álljunk meg előtte – lehetőleg legyen nyitva az ajtaja...*

**Igeolvasás: Zsoltárok 132**

*Gondolatok: Ez a mi templomunk. Itt laknak lelkészeink, itt vannak iskoláink. Nem jobb, vagy rosszabb másokénál – a miénk. Ezért szeretjük. Isten tudja mikor vette el tőlünk ezeket az épületeket, s hogyan adta vissza. Ezért kereshetjük az ő szándékát épületeinkkel, kincseinkkel, embereinkkel. Terve van velünk. Együtt van terve velünk. Imádkozzunk most gyülekezeti elöljáróinkért, Mennyei Atyánk terveinek kibontakozásáért gyülekezetünk életében. Könyörögjünk azokért, akik ebben a legtöbbet tehetik, hogy legyen hozzá erejük, vezetésük.*

*Hármasával összefordulva imádkozzunk!*

*Menjünk kissé távolabb, mikor besötétedik – s innen nézünk vissza újra most már a teljes templom épületére*

**Igeolvasás: Zsoltárok 134**

*Gondolatok: Áldani annyit jelent, jót kívánni. Áldást mondani Istennek valamiért annyit jelent – hálásnak lenni, Isten előtt a jót megemlegetni. Áldást mondani egymásra azt jelenti: olyat kívánunk, ami a másik számára Isten ajándéka. Köszönésünk üzenete mélyre mehet: Áldás, békesség! De áldást mondhatunk épületeinkre is, hogy ott Isten igéje hirdettessen. Ha valaki bemegy a templomba, ne ugyanúgy jöjjön ki, hanem áldást nyerve Istentől, megoldást találva gondjaira, megnyugodva, megbátorodva, meggyógyulva távozzon. Könyörögjünk a Szentháromság Isten munkálkodásáért ezen az estén. Legyen áldás egész éjszakánkon, szolgálatunkon!*

*Énekeljük el a 134 zsoltárt, ha lehet mindhárom versével. Majd mindenki visszamehet a templomba, hogy részt vehessen egy másik interaktív imaösvény-részen.*

***2. lehetőség – MEGFÁRADTAK MEGÁLLÓJA***

*A templomban az épület egyik legmagasabb pontján készítsük elő az állomást a MEGFÁRADTAKNAK.*

Illés történetét olvashatja fel valaki az érkezőknek (1Kir 19,1-18), majd megkínálja őket egy szem szőlővel, s egy falat kenyérrel. Leülnek és terheiket felírhatják egy kőre, ami miatt elerőtlenedtek. A követ ott is lehet hagyni, el is lehet vinni.

*Eszközök: Biblia, mécsesek, párnák, szőlő, kenyér, kövek, filctollak*

***3. lehetőség – a LÉLEK áldásai***

*Egy csendes sarokban készítsük elő ezt a „Lélek hívó” állomást, ha lehet, egy ablak legyen a háttér, lámpással megvilágítva.*

Mécsesekből egy SZENTLÉLEK (pl. galamb, tűz) szimbólum legyen kirakva, körötte a padokon (székeken) kérdésekkel: MI A TE LELKI AJÁNDÉKOD? Mivel építed a közösségedet?

**Részletek a MELLÉKLETBEN (1. melléklet)**

*Mi segíthetne, hogy meg tudd teremni a LÉLEK gyümölcsét? Imádság, elcsendesedés Isten előtt.*

**Részletek a MELLÉKLETBEN (2. melléklet)**

***4. lehetőség – „MENNYBEN” JÁRNI***

*Egy olyan lépcsőfordulóhoz tegyük ezt az állomást, vagy a karzatra, ahol legalább 8 lépcső van egymás után, hogy aki megy felfelé, a nyolcadikkal „érkezzen meg”.*

Jákob láthatta az angyalokat járni a lajtorján (1Móz 28,10-22), álmában találkozott Isten ígéretével, áldásával a MENNY kapujában járt. A fiatalok is végigmehetnek a 7 lépcsőn – mindegyiken egy-egy ígéretet olvasva a mennyről -, majd a 8. lépcsőre érve választhatnak egy áldást, amit valaki felolvas nekik. Ez lehet bibliai vers, de lehet a mellékletben olvasható áldások egyike is.

**Részletek a MELLÉKLETBEN (3.- 4. melléklet)**

***5. lehetőség – KAPCSOLATAINK RENDEZÉSE***

*Olyan kis különálló helyet keressünk a templomban, ahová „be kell lépni”. Ami előtt meg kell állni – kis terem, lépcsőforduló, stb.*

Elcsendesedésre, kapcsolatok rendezésére való lehetőség. Egy keresztet állítsunk falnak támasztva (csak egyszerűen két deszka egymásra illesztve), mécsesekkel körberakva, apró papírok körben, amire fel lehet írni, amit szeretnének a keresztre feltenni, s fel is lehet tűzni azt.

A másik oldalon egy ládában homok, amelybe bele lehet írni a mások vétkét, amelyet ellenünk vétettek, s jelképesen el lehet „simogatni” – közben lehet hallgatni a „Homokba kell írni...” c. éneket, vagy más ifjúsági dalokat.

*Eszközök: kereszt, mécsesek, cetlik, tollak, homok nagy ládában – fóliára öntve*

***6. lehetőség – BESZÉLGESSÜNK „MÁSKÉNT”***

*Egy padokkal elkülönített hely, ahol csoportosan le lehet ülni, s ahol nem zavarjuk az elcsendesedni vágyókat.*

Meseolvasás (Lázár Ervin: Szegény Dzsoni és Árnika c. meséjéből a „nagyon testvérek” fejezet, vagy más novella/regényrészlet, mely elindít, gondolatokat ébreszt: Wass Albert: Az Antikrisztus és a pásztorok c. regény részlete, stb.). Hogyan élhetünk jól a kapcsolatainkkal? A barátokat választja az ember, a testvéreket kapja. Mit jelent testvérekre találni, közösséget vállalni? Kinek mi ebben a nehéz, kinek mi a szép? Hogyan tanulhatunk egymástól? Miért „nem lehet” egyedül keresztyén embernek lenni?

*Egy csoportvezető fel kell, hogy készüljön erre, hogy a sok csend között/után itt lehessen egy kicsit beszélgetni közösségben.*

***7. lehetőség – saját kérdések***

*Minden ifiben vannak olyanok, akik szívesen beszélgetnének személyesen is, ha lenne rá alkalmuk. Adjuk meg most ezt a lehetőséget. Üljön le egy lelkigondozó valahol csendben, s lehessen odamenni hozzá kérdésekkel, imádságot kérve.*

*Az alkalom végén, mielőtt kilépnénk a templomból, mindenki kapjon egy személyes igeverset, amit valaki felolvas neki.*

*Áldott alkalmat kívánok mindenkinek!*

***FAM/Mitka***